穹石堂
作者：蘇欽
朝代：宋

paragraphs: 新堂良佳哉，前山羅萬戟。
中有倚天石，玉立破深碧。
異時老夕郎，直道衆讒咋。
不種南山豆，聊卜輞川宅。
舉頭得佛觀，喜甚幾折屐。
名加一字褒，價重連城璧。
忽騎箕尾去，勝概墮岑寂。
乃孫丘壑姿，結屋踵前迹。
時呼名勝流，談觴閱晨夕。
向來富貴人，搜索徧山澤。
舳艫蔽江淮，斧鑿巧鑱刻。
屢聞揮橐金，所得僅雞肋。
誰能燕坐間，領略在几席。
要知此段奇，自是天所惜。
吾生事幽討，佳處皆足歷。
是中一延睇，破覺慰平昔。
會須買東鄰，來作堂中客。
公乎肯見容，斯言當不食。